**ԹԱԼԻՆ ՀԱՄԱՅՆՔԻ ՂԵԿԱՎԱՐ ՍԱՐԳԻՍ ԱՐԱՄՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ԱՆԿԱԽՈՒԹՅԱՆ ՏՈՆԻ ԱՌԹԻՎ   
 21.09.2017**

Սիրելի հայրենակիցներ, Թալինցիներ.

Ջերմորեն շնորհավորում եմ Ձեզ, Անկախության տոնի կապակցությամբ:

1991 թվականի սեպտեմբերի 21-ին Հայկական սուրբ հողի վրա, հայ ժողովրդի միասնական պայքարի շնորհիվ վերականգնվեց Անկախ Հայաստանի Հանրապետությունը: Ողջ հայությունը հռչակեց իր անկախ պետականությունը:

Անցած քսանվեց տարիների ընթացքում Հայաստանի Հանրապետությունը կայացավ որպես ամուր, մրցունակ, ազատ ու ժողովրդավարական պետություն:

Սեպտեմբերի 21-ի տոնը՝ հայ ժողովրդի միասնական որոշումն է ապագա սերունդների համար, ինչպես նաև մեծ պատասխանատվություն է գալիքի հանդեպ:

Դարեր առաջ կորցնելով պետականությունը՝ հայ ժողովուրդը ենթարկվեց բազում փորձությունների, զրկանքների, բայց միշտ պայքարեց թշնամիների դեմ հանուն իր նպատակների:Երբեք չի հուսալքվել, չի կորցրել իր ազգային ինքնությունը, հավատը, լեզուն:

Մեծ Եղեռնից հետո վերապրած մեր ժողովրդի համար Սեպտեմբերի 21-ը խորհրդանշում է ազատ ու անկախ ապրելու մեր դարավոր ցանկությունն ու կամքը,այս օրը ոսկետառ նոր էջ գրեց հայ ժողովուրդը իր պատմական մատենաշարում, որը խորհրդանշում է հայ ժողովրդի վերածնունդը:

Քսանվեց տարիների շնորհիվ է, որ հայ ժողովուրդը կերտեց պետություն, բանակ, զարգացող տնտեսություն:

Անկախության հռչակմամբ է, որ ծնվեց հայրենասեր այն հայ զինվորը, ով անվախ ու հաստատակամ, ինչպես հայկական լեռներն են, պաշտպանում է Հայաստանն ու Արցախը թշնամիներից: Ծնվեց հայոց ամրակուռ բանակը, որն այսօր ստիպում է չարանենգ հարևանին շատ թանկ վճարել ամեն մի հարձակման դիմաց:

Սիրելի Թալինցիներ.

Օրացույցային այս խորհրդավոր օրը, կրկին անգամ շնորհավորհում եմ բոլորիս, համայն հայությանը՝ անկախ ու խաղաղ ապրելու իր անկախության տոնի առթիվ:

Փառաբանում եմ նրանց, ովքեր նենգ թշնամուն տվեցին հերոսական դասեր:

Փառաբանում եմ նրանց, ովքեր նահատակվեցին Հայոց սուրբ հողը պաշտպանելիս, հանուն ՝ Անկախության:

Ցանկանում եմ հայ ժողովրդին խաղաղություն, ստեղծագործական աշխատանք:

Շնորհավոր´ Անկախության տոնը:

**Թալինի համայնքապետարան**